उदयपुर. गागुंदा थाना क्षेत्र के कदमाल गांव में पति और ससुर के गर्म सलाखों से महिला को दागने के मामले में पुलिस ने बुधवार को दूसरी बार गंभीर धाराओं में मामला दर्ज कर पति को गिरफ्तार कर लिया। हालांकि ससुर को हिरासत में नहीं लिया गया है। पुलिस ने आरोपी पति भगवती लाल गमेती उर्फ भग्गा को धारा 308 और 498-ए के अंतर्गत गिरफ्तार किया है।
दो दिन पूर्व आरोपी को गोगुंदा पुलिस ने साधारण मारपीट की धारा 341, 323 के तहत गिरफ्तार किया था जिसकी हाथों हाथ जमानत हो गई थी। हालांकि झमकू को गर्म सलाखों से दागने के आरोपी ससुर लहरी लाल गमेती को पुलिस नहीं पकड़ पाई है।
एनजीओ आसरा विकास संस्थान के अध्यक्ष भोजराज सिंह पदमपुरा ने झमकू के साथ हुए क्रूरता पूर्वक एवं अमानवीय बर्ताव की रिपोर्ट राज्य महिला आयोग की अध्यक्ष सुमन शर्मा को की थी। उन्होंने झमकू के हालात के फोटो और वीडियो आयोग के समक्ष पेश किया था।
आयोग ने मंगलवार को इस मामले में प्रसंज्ञान लेते हुए पुलिस को विधि अनुसार कार्रवाई करने के निर्देश दिए थे। बता दें कि झमकू के पति भगवती उर्फ भग्गा और ससुर लहरी लाल गमेती ने दुष्चरित्र होने का आरोप लगाते हुए 23 फरवरी को लोहे की सलाखें और फूंकनी गर्म करके शरीर को कई स्थानों पर दागा था।
hin_Deva hin_Deva hin_Deva hin_Deva